Politiet skrev så mange fartbøder under Danmarks Hurtigste Bil på Padborg Park i Sønderjylland, at der billedligt talt gik ild i bødeblokken.

Ikke færre end 172 sigtelser for grove hastighedsoverskridelser - nogle på over 200 km/t - og hele 16 betingede frakendelser af kørekortet.

Det var hvad Syd- og Sønderjyllands Politi kunne tælle op efter en målrettet indsats på vejene omkring den sønderjyske racerbane ved Danmarks Hurtigste Bil, hvor laser- og videooperatører fra andre politiregioner var indkaldt.

-Jeg har set meget i min tid, men jeg er en anelse chokeret, siger lederen af færdselsafdelingen, vicepolitiinspektør Knud Reinholdt.

- Selv ude på de mindre veje, hvor ganske almindelige familier også færdedes i weekenden, blev der kørt rigtigt hurtigt.

- Ikke mindst motorcyklerne lå langt over det acceptable - ofte med hastigheder på mere end 150 km/t og i enkelte tilfælde over 200 km/t på almindelige landevej, siger færdselschefen.

Kun en enkelt spiritusbilist røg i garnet. Det var en knallertkører, der havde drukket for meget.

Sammenlagt 172 sigtelser fordelt på 68 fartkrænkelser på motorvej udløste i alt 15 betingede frakendelser. Der var 31 overtrædelser på landevej og heraf 1 betinget frakendelse. Seks bilister fik bøde for at køre for tæt, 12 talte i håndholdt mobil under kørslen, og 15 blev knaldet for at køre uden sele.

Den mest groteske bøde tilfaldt en bilist, der sad med sit venstre ben henslængt ud gennem sideruden - hen over sidespejlet.

- Det kan ende med en betinget frakendelse, siger vicepolitiinspektør Knud Reinholdt.